Politikerne i Børne- Fritids- og Undervisningsudvalget i Hjørring Kommune har taget skolelukninger af bordet. Det fortæller formanden for udvalget, Gry Bruun Nielsen til TV2 Nord. - Det ser vi ikke længere som en nødvendighed, siger hun. Både Horne Skole og Tornby Skole var ellers lukningstruede, idet de to skoler, der ligger blot seks kilometer fra hinanden, vil opleve et stort fald i antallet af elever over de næste ti år. De mulige skolelukninger kom på den politiske dagsorden, da Hjørring Kommune står og mangler 4.3 millioner kroner på netop skoleområdet. Bliver fredet En skolelukning ville ifølge kommunens egne beregninger kunne give en besparelse på tre millioner kroner. Nu kan forældre, elever og lærere ånde lettet op. Det politiske fagudvalg på området, har mandag besluttet at frede skolerne. - Vi har fundet en anden vej at gå for at spare de 4.3 millioner kroner, og det betyder, at vi ikke lukker skoler, siger udvalgsformand Gry Bruun Nielsen. Hun tilføjer, at den anden vej endnu ikke er kendt, men man fra politisk side føler sig overbeviste om, at pengene vil dukke op, når man til august fortsætte de såkaldte strukturanalyser, som man arbejder med i kommunen. - Vi har med andre ord ikke lige fundet en pose ekstra penge, og der skal spares bare ikke ved at nedlægge skoler, siger Gry Bruun Nielsen. Det er tredje gang på 15 år,  at Horne skole er med på brutto-listen over lukningstroede skoler. I forvejen er Hjørring Kommune en af de kommuner i landet, der har lukket flest skoler. 12 skoler på 15 år.

Referat:
Horne og Tornby skoler i Hjørring Kommune er ikke længere lukningstruede. Det har politikerne netop besluttet.